สรรพสามิตคุยผู้ผลิตขยายเวลารถคันแรก
สรรพสามิตคุยรถยนต์ขยายมาตรการรถคันแรก สรรพสามิตหาช่องขยายเวลาโครงการรถคันแรก หวั่นกำลังการผลิตไม่เพียงพอ
24 เม.ย. 2555

สรรพสามิตคุยรถยนต์ขยายมาตรการรถคันแรก สรรพสามิตหาช่องขยายเวลาโครงการรถคันแรก หวั่นกำลังการผลิตไม่เพียงพอ
นางเบญจา หลุยเจริญ อธิบดีกรมสรรพสามิต เปิดเผยว่า ขณะนี้กรมอยู่ระหว่างการหารือกับผู้ประกอบการในอุตสาหกรรมการผลิตรถยนต์ เกี่ยวกับกำลังการผลิตรถยนต์ในปัจจุบันว่า มีเพียงพอหรือไม่ เมื่อเทียบกับความต้องการในการบริโภครถยนต์ภายในประเทศในขณะนี้ นอกจากนี้ ยังอยู่ระหว่างการหารายละเอียดในส่วนอื่นๆ เพื่อเป็นข้อมูลในการพิจารณาว่าจำเป็นต้องมีการต่ออายุโครงการคืนภาษีรถยนต์คันแรกหรือไม่
“เราต้องดูข้อมูลพื้นฐานก่อน โดยเฉพาะกำลังการผลิตรถยนต์ว่า ขณะนี้ผลิตทันหรือไม่ เพราะหากพิจารณาในแง่ความต้องการซื้อแล้วยังมีอยู่อีกมาก ซึ่งถ้าหากพิจารณาข้อมูลและภาพรวมทั้งหมดแล้ว มีความเหมาะสมที่จะต้องต่ออายุโครงการคืนภาษีรถยนต์คันแรก ก็จะดำเนินการ แต่ต้องดูที่ความเหมาะสมเป็นสำคัญ” นางเบญจา กล่าว
นางเบญจา กล่าวอีกว่า สำหรับการพิจารณาในส่วนนี้ จะพยายามให้มีความชัดเจนภายใน 1-2 เดือน เพื่อให้ออกมาเป็นแพ็กเกจพร้อมกับแนวทางการปรับโครงสร้างภาษีสรรพ สามิต และแนวทางการปรับขึ้นภาษีสรรพสามิตน้ำมันดีเซล ก่อนหน้านี้ นายทนุศักดิ์ เล็กอุทัย รมช.คลัง เปิดเผยว่า จะขยายเวลารถยนต์คันแรก โดยผู้ที่จองซื้อรถในปีนี้แต่โอนรถไม่ทัน จะได้รับสิทธิรถคันแรกด้วย
นายทนุศักดิ์ เปิดเผยว่า ขณะนี้ยอดการจองซื้อรถยนต์คันแรกกระเตื้องขึ้นมาอย่างมากจากเดือนละ 200 คัน เป็นเดือนละ 2,000-2,500 คัน